**Povzetek revizijskega poročila *Zagotavljanje izvajanja in nadzora nad pokopališko in pogrebno dejavnostjo ter urejanjem pokopališč***

Računsko sodišče je na Vladi Republike Slovenije in Ministrstvu za gospodarstvo – ki od 10. 2. 2012 nadaljuje z delom kot Ministrstvo za gospodarski razvoj in tehnologijo z delovnimi področji Ministrstva za gospodarstvo, razen delovnega področja energetike, rudarstva in učinkovite rabe energije, in delom delovnega področja Ministrstva za visoko šolstvo, znanost in tehnologijo, ki se nanaša na tehnologijo, pošto ter meroslovje – izvedlo revizijo zagotavljanja izvajanja in nadzora nad pokopališko in pogrebno dejavnostjo ter urejanjem pokopališč. Cilj revizije je bil izrek mnenja o učinkovitosti Vlade Republike Slovenije in Ministrstva za gospodarski razvoj in tehnologijo pri zagotavljanju izvajanja in nadzoru nad pokopališko in pogrebno dejavnostjo ter urejanjem pokopališč v obdobju od leta 2009 do leta 2012.

Vlada Republike Slovenije *ni bila učinkovita pri vzpostavitvi pogojev za izvajanje pokopališke in pogrebne dejavnosti ter urejanje pokopališč*, saj od 1. 1. 2009 do 28. 11. 2012 ni določila pristojnega ministrstva za pripravo predpisov s področja pokopališke in pogrebne dejavnosti ter urejanja pokopališč, ki bi pripravilo nov zakon, podzakonske predpise ter standarde in normative z navedenega področja. Tako je še vedno v veljavi Zakon o pokopališki in pogrebni dejavnosti ter o urejanju pokopališč iz leta 1984, ki ne ločuje pokopališke in pogrebne dejavnosti in ne opredeli posamičnih storitev, ki sodijo k posamezni dejavnosti, ter ne opredeli storitev, ki jih vključuje urejanje pokopališč. Prav tako ne določa, katere storitve gospodarske javne službe pokopališke in pogrebne dejavnosti ter urejanja pokopališč morajo biti dostopne prebivalcem, niti načina in postopkov za oblikovanje cen teh storitev, s čimer bi zagotovil ustrezno ureditev izvajanja in financiranja te gospodarske javne službe na območju Republike Slovenije. Tako so občine same določale vsebino pokopališke in pogrebne dejavnosti ter urejanja pokopališč, kar je vodilo v različne opredelitve pogrebne in pokopališke dejavnosti ter urejanja pokopališč po občinah in različne cene navedenih storitev. S tem tudi niso bili vzpostavljeni pogoji za izvajanje predpisov Evropske komisije s področja nadzora nad vzpostavljenimi mehanizmi za vračilo morebiti dodeljenega prekomernega nadomestila (ali državne pomoči) podjetjem, pooblaščenim za opravljanje storitev gospodarske javne službe, in za ustrezno poročanje Evropski komisiji.

Vlada Republike Slovenije *ni bila učinkovita pri nadzoru nad izvajanjem pokopališke in pogrebne dejavnosti ter urejanjem pokopališč*, saj ni določila pristojnega ministrstva za nadzor nad zakonitostjo predpisov občin s področja pokopališke in pogrebne dejavnosti ter urejanja pokopališč in za nadzor nad izvajanjem pokopališke in pogrebne dejavnosti ter urejanjem pokopališč. Tako se nadzor nad sprejemanjem in izvajanjem predpisov občin na področju pokopališke in pogrebne dejavnosti ter urejanja pokopališč ni izvajal, kar se odraža v neurejenosti področja pokopališke in pogrebne dejavnosti ter urejanja pokopališč na lokalni ravni.

Vlada Republike Slovenije je šele 28. 11. 2012 določila, da je Ministrstvo za gospodarski razvoj in tehnologijo pristojno za pripravo predpisov s področja pogrebne in pokopališke dejavnosti, zato *nismo izrekli mnenja o učinkovitosti Ministrstva za gospodarski razvoj in tehnologijo* *pri vzpostavitvi pogojev za izvajanje pokopališke in pogrebne dejavnosti ter urejanje pokopališč,* saj obdobje meseca dni, ko je bilo določeno kot pristojno ministrstvo za pripravo predpisov s področja pokopališke in pogrebne dejavnosti, ne zadošča, da bi začelo s postopki pregleda dejanskega izvajanja dejavnosti, proučitvijo možnih načinov prihodnje ureditve izvajanja pokopališke in pogrebne dejavnosti ter urejanja pokopališč in z načrtovanjem priprave novega zakona, podzakonskih predpisov, normativov in standardov s tega področja.

Računsko sodišče je od Vlade Republike Slovenije zahtevalo predložitev *odzivnega poročila*, v katerem mora izkazati ustrezni popravljalni ukrep, ki se nanaša na pripravo načrta aktivnosti za določitev ministrstva, pristojnega za pripravo predpisov s področja pokopališke in pogrebne dejavnosti ter urejanja pokopališč in za nadzor nad njihovim izvajanjem, kar mora Vlada Republike Slovenije opredeliti v ustreznem predpisu.

Računsko sodišče je od Ministrstva za gospodarski razvoj in tehnologijo zahtevalo predložitev *odzivnega poročila*, v katerem mora izkazati ustrezna popravljalna ukrepa, ki se nanašata na pripravo načrta aktivnosti za pripravo predloga novega zakona, ki bo uredil področje pokopališke in pogrebne dejavnosti ter urejanja pokopališč, in pripravo načrta aktivnosti za pripravo standardov in normativov za izvajanje gospodarske javne službe. Računsko sodišče je Ministrstvu za gospodarski razvoj in tehnologijo podalo tudi *priporočili*, ki se nanašata na proučitev možnosti, ali bi se del pokopališke in/ali pogrebne dejavnosti lahko opravljal tržno, in na opredelitev osnovnih (nujnih) stroškov pogreba.

Ljubljana, 25. novembra 2014